

**REPUBLIKA HRVATSKA**

**VARAŽDINSKA ŽUPANIJA**

**OPĆINA SVETI ĐURĐ**

**OPĆINSKO VIJEĆE**

KLASA: 017-01/24-02/1

URBROJ: 2186-21-02-24-1

Sveti Đurđ, 5.9.2024.

Na temelju članka 10. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15.., 123/17, 98/19. i 144/20.) te članka 22. Statuta Općine Sveti Đurđ („Službeni vjesnik Varaždinske županije“ broj 30/21., 18/23.), po ishođenom odobrenju Ministarstva pravosuđa, uprave i digitalne transformacije, Općinsko vijeće Općine Sveti Đurđ na svojoj 35. sjednici održanoj dana 5.9.2024. donosi sljedeću

**O D L U K U**

**o grbu i zastavi Općine Sveti Đurđ**

1. **OPĆE ODREDBE**

Članak 1.

Ovom Odlukom uređuje se opis grba i zastave Općine Sveti Đurđ te način i zaštita njihove uporabe.

Članak 2.

Grbom i zastavom koji održavaju identitet, povijest, tradiciju i pripadnost predstavlja se Općina Sveti Đurđ (dalje: Općina).

Članak 3.

Grb i zastava koriste se u suglasju s odredbama ove Odluke, na način kojim se ističe tradicija i dostojanstvo Općine.

Članak 4.

(1) Zabranjeno je grb ili zastavu Općine koristiti bez odobrenja Općine.

(2) Zabranjeno je otisnuti ili distribuirati ili na bilo koji drugi način izmijeniti ovom Odlukom propisani oblik grba ili zastave Općine, u cijelosti ili pak njihov pojedini dio.

(3) Zabranjeno je grb ili zastavu Općine koristiti na način koji ugrožava ili bi mogao ugroziti čast ili ugled Općine.

(4) Zabranjeno je isticati dotrajali, neuredni, poderani ili na bilo koji drugi način oštećeni grb ili zastavu Općine.

1. **OPIS GRBA I ZASTAVE**

Članak 5.

Grb Općine Sveti Đurđ ima oblik četvrtastog štita, gdje u srebrenome/bijelome polju crveni lik sv. Jurja na crvenom konju gazi crvenog zmaja.

Članak 6.

Zastava Općine Sveti Đurđ je jednobojna, plave boje, omjera 1:2 sa žuto obrubljenim grbom Općine u sredini.

1. **UPORABA GRBA I ZASTAVE**

**Članak 7.**

Grb Općine obavezno se ističe:

1. na zgradama u kojima su smještena tijela Općine i druga javna tijela od posebno značaja za Općinu te u svečanim prostorijama tih zgrada,
2. pri međunarodnim susretima, natjecanjima i drugim skupovima (političkim, znanstvenim, kulturno umjetničkim, sportskim i slično) na kojima Općina sudjeluje ili je predstavljena, u suglasju s pravilima takvih skupova,
3. na poveljama, priznanjima, pozivnicama, čestitkama i drugim tiskanicama koje dodjeljuje odnosno koristi općinsko vijeće i općinski načelnik,
4. na službenim izdanjima čiji je izdavač Općina,
5. na izdanjima i predmetima izdanim u svrhu turističke promidžbe Općine,
6. u drugim slučajevima ako njegova uporaba nije u suprotnosti s odredbama ove Odluke.

Članak 8.

(1) Uporaba grba ili zastave Općine slobodna je u umjetničkom stvaralaštvu ili u odgojno-nastavne svrhe pod uvjetom da se time ne vrijeđa ugled i dostojanstvo Općine.

(2) Grb ili zastava Općine ne smije se bez odobrenja Općine rabiti kao robni ili uslužni žig, uzorak ili model ili kao neki drugi znak za obilježavanje robe ili proizvoda.

(2) Grb ili zastava Općine ne smije se rabiti kao simbol političke organizacije niti u svrhu političke promocije.

Članak 9.

(1) Grb ili zastava Općine, u cijelosti ili pojedini dio, ne smije se unositi u sustav drugog grba, znaka ili zastave.

(2) Iznimno od odredbe stavka 1. može se odobriti unošenje grba Općine u sustav drugog znaka:

1. organizacije ili tijela koje obavlja djelatnost od značaja za Općinu

2. organizacije koja nosi ime Općine.

Članak 10.

Zastava Općine ističe se:

1. na zgradi u kojoj je sjedište Općine i u njezinim prostorijama,
2. u dane blagdana na trgovinama, ulicama i zgradama na području Općine,
3. prigodom kulturno-umjetničkih, političkih, sportskih i drugih javnih skupova na području Općine,
4. prigodom održavanja svečanih sjednica općinskog vijeća te svečanih sjednica drugih pravnih osoba na području Općine,
5. pri međunarodnim susretima, natjecanjima i drugim skupovima (znanstvenim, kulturno-umjetničkim i drugo) na kojima Općina sudjeluje ili je predstavljena, u suglasju s pravilima takvih skupova,
6. u drugim prilikama ako njezina uporaba nije u suprotnosti s odredbama ove odluke.

Članak 11.

Ako se zastava Općine ističe uz zastavu Republike Hrvatske i druge zastave, tada zastava Republike Hrvatske dolazi u sredinu, s lijeve strane gledano čeono prema zastavama dolaze zastava Europske unije i zastava Općine, a s desne strane gledano čeono prema zastavama dolazi zastava županije.

Članak 12.

(1) Općinski načelnik može fizičkoj i pravnoj osobi odobriti uporabu grba ili zastave ako ocijeni da je to u interesu Općine.

(2) Za odobrenje uporabe grba ili zastave Općine podnosi se obrazloženi zahtjev uz koji se prilaže:

1. preslika osobne iskaznice (za fizičku osobu) odnosno akt o registraciji (za pravnu osobu),

2. podrobni opis namjene za koju će se grb koristiti.

(3) Odluka o zahtjevu za odobrenje uporabe grba ili zastave donosi se najduže u roku od 60 dana od dana podnošenja zahtjeva fizičke ili pravne osobe i objavljuje se u „Službenom glasilu Općine Sveti Đurđ“.

Članak 13.

Općinski načelnik može odobriti uporabu grba ako ocijeni:

1. da će ta uporaba doprinijeti unapređenju gospodarstva ili turističkoj promidžbi Općine,
2. da podnositelj zahtjeva ima dugogodišnje iskustvo u djelatnosti kojom se bavi,
3. da proizvod ili usluga ima izvornost, autohtonost i lokalnu prepoznatljivost,
4. da proizvodi ili usluge ne štete prirodi ili okolišu, da se proizvodom odnosno uslugom ne štedi ugled Republike Hrvatske ili Općine i njihovih tijela.

Članak 14.

(1) Prije donošenja odluke o davanju odobrenja pravnoj ili fizičkoj osobi za komercijalnu uporabu grba ili zastave Općine, općinski načelnik će utvrditi uvjete pod kojima se daje odobrenje, a osobito one koji se odnose na:

1. vrijeme uporabe
2. namjenu uporabe sredstava ubranih na temelju naknade,
3. način zaštite uporabe.

(2) Ako se odobrenjem iz stavka 1. ovog članka odobrava uporaba grba ili zastave na proizvodu, naknada ne može biti niža od 1% prihoda ostvarenog prodajom proizvoda.

1. **NADZOR**

Članak 15.

(1) Nadzor nad provedbom ove Odluke obavlja Jedinstveni upravni odjel putem komunalnog redara.

(2) U obavljanju poslova nadzora provedbe ove Odluke komunalni redar ovlašten je:

1. nadzirati primjenu ove Odluke,
2. rješenjem narediti fizičkim i pravnim osobama radnje u svrhu primjene ove Odluke,
3. predložiti izdavanje obveznog prekršajnog naloga,
4. naplatiti novčanu kaznu na mjestu počinjenja prekršaja od počinitelja.
5. **KAZNENE ODREDBE**

Članak 16.

(1) Novčanom kaznom u iznosu od 300,00 EUR kaznit će se za prekršaj pravna osoba ako:

1. grb ili zastavu Općine koristi bez odobrenja Općine (članak 4. stavak 1.),
2. grb ili zastavu Općine otisne, distribuira ili na bilo koji način izmijeni propisani oblik grba ili zastave Općine, u cijelosti ili samo pojedini dio (članak 4. stavak 2.),
3. grb ili zastavu Općine koristi na način koji bi ugrožavao ili bi mogao ugroziti čast ili ugled Općine (članak 4. stavak 3.),
4. ističe dotrajali, neuredni poderani ili na drugi način oštećeni grb ili zastavu Općine (članak 4. stavak 4.)
5. grb ili zastavu Općine koristi u umjetničkom stvaralaštvu ili u odgojno-nastavne svrhe na način da vrijeđa ugled i dostojanstvo Općine (članak 9. stavak 1.),
6. grb ili zastavu Općine bez odobrenja radi kao robni ili uslužni žig, uzorak ili model ili kao drugi znak za obilježavanje robe ili proizvoda (članak 9. stavak 2.),
7. grb ili zastavu Općine rabi kao simbol političke organizacije ili u svrhu političke promocije.

(2) Novčanom kaznom u iznosu od 200,00 EUR kaznit će se i odgovorna osoba u pravnoj osobi koja učini prekršaj iz stavka 1. ovog članaka.

(3) Novčanom kaznom u iznosu od 200,00 EUR kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovog članka.

(4) Novčanom kaznom u iznosu od 100,00 EUR kaznit će se fizička osoba koja učini prekršaj iz stavka 1. ovog članka.

Članak 17.

(1) Za prekršaje iz članka 16. ove Odluke, Jedinstveni upravni odjel je ovlašten, kad utvrdi postojanje zakonom propisanih uvjeta za naplatu novčane kazne na mjestu počinjenja prekršaja, novčanu kaznu naplatiti odmah od počinitelja prekršaja, uz izdavanje potvrde.

(2) Počinitelju prekršaja iz članka 16. ove Odluke izreći će se i zaštitna mjera oduzimanja predmeta kojim je počinjen prekršaj.

Članak 18.

(1) Ako je počinitelj prekršaj označenog u članku 16. ove Odluke osoba kojoj je odobrena uporaba grba ili zastave Općine, općinski načelnik može na prijedlog Jedinstvenog upravnog odjela dano odobrenje ukinuti te počinitelju prekršaja zabraniti daljnju uporabu grba ili zastave Općine.

(2) Pri odlučivanju o eventualnom ukidanju odobrenja za uporabu groba ili zastave Općine, uzet će se u obzir okolnosti i način počinjenja prekršaja, kao i činjenica je li prekršaj počinjen jednom ili više puta.

(3) O ukidanju danog odobrenja za uporabu grba ili zastave Općine općinski načelnik može, na prijedlog Jedinstvenog upravnog odjela, odlučiti i u slučaju kada se utvrdi da osoba kojoj je odobrenje dano ne poštuje ograničenja koja su joj pri davanju odobrenja postavljena ili na drugi način krši odredbe ove Odluke.

1. **ZAVRŠNE ODREDBE**

Članak 19.

Ova odluka stupa na snagu osmog dana od dana objave u „Službenom vjesniku Varaždinske županije“.

Predsjednik Općinskog vijeća

Damir Grgec

u.z. Davor Kraljić, zamjenik predsjednika

PREDLAGATELJ: općinski načelnik na temelju odredbe članka 40. Statuta Općine Sveti Đurđ („Službeni vjesnik Varaždinske županije broj 30/21. i 18/23.)

PRAVNI TEMELJ: članak 10. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15.., 123/17, 98/19. i 144/20.)

Obrazloženje:

Poznato je da Općina Sveti Đurđ nema svoj službeni grb i zastavu odnosno nema grb i zastavu za koje bi Ministarstvo pravosuđa i uprave izdalo odobrenje sukladno Pravilniku o postupku davanja odobrenja grba i zastave jedinici lokalne samouprave („Narodne novine“ broj 94/98.) (dalje u tekstu: Pravilnik). Radi toga se dosadašnji grb i zastava čija se je višegodišnja neslužbena uporaba ustalila kao predodžba o službenom priznatom grbu ne može koristiti u javnosti jer prije svega grb kakav se je do sada koristio predstavlja „stripovsko“ rješenje odnosno isti nije izrađen po pravilima heraldike.

Naime, Pravilnikom o postupku davanja odobrenja grba i zastave jedinici lokalne samouprave uređen je postupak za davanje odobrenja grba i zastave, vođenje očevidnika o odobrenim grbovima i zastavama i druga pitanja od značaja za izradu i uporabu grba i zastave županije, grada i općine.

Tako je člankom 2. istog Pravilnika propisano da grb jedinice lokalne samouprave mora biti izrađen po pravilima heraldike, te da se isti sastoji od štita i sadržaja unutar njega, a da jedinica lokalne samouprave, u pravilu, preuzima svoj povijesni grb sa štitom i sadržajem unutar njega.

Za izradu zastave se prema članku 3. istog Pravilnika koriste heraldičke boje: bijela, plava, žuta, crvena i zelena, s time da općina u pravilu može koristiti samo jednu od tih boja. Omjer zastave treba biti 1:2, a grb se treba nalaziti u sredini zastave ili uz koplje.

Zahtjev za odobrenje grba ili zastave jedinica lokalne samouprave podnosi Ministarstvu pravosuđa i uprave, a zahtjevu se prilaže dokumentacija propisana člankom 5. Pravilnika.

Općina Sveti Đurđ je u kolovozu 2023. godine angažirala društvo HERALDIC ART d.o.o. iz Rijeke za izradu likovnog rješenja grba i zastave.

Nakon toga je u razdoblju od 27.9.2023. do 27.10.2023. godine predloženo likovno rješenje grba i zastave stavljeno na javno savjetovanje sa zainteresiranom javnošću, a obavijest o tome objavljena je i u Varaždinskim vijestima <https://www.varazdinske-vijesti.hr/nasim-krajem/opcina-sveti-durd-donosi-odluku-o-grbu-i-zastavi-traze-se-prijedlozi-javnosti-74567>.

Budući da za vrijeme trajanja javnog savjetovanja nisu zaprimljeni nikakvi prijedlozi niti primjedbe zainteresiranih osoba, Općina Sveti Đurđ je predloženo likovno rješenje grba i zastave dostavila na odobrenje Ministarstvu pravosuđa i uprave.

Ministarstvo pravosuđa, uprave i digitalne transformacije je dana 7.6.2024. godine donijelo Rješenje KLASA: UP/I-010-04/23-01/02, URBROJ: 514-22/02-24-05, kojim se Općini Sveti Đurđ odobravaju grb i zastava sa sljedećim opisima:

Opis grba: U srebrnome/bijelome polju crveni lik sv. Jurja na crvenom konju gazi crvenog zmaja.

Opis zastave: Zastava omjera 1:2 plave boje sa žuto obrubljenim grbom općine u sredini.

Slijedom svega navedenog predlaže se donošenje ove Odluke.